Din l-aħħar ġimgħa l-ammont ta' infezzjonijiet tal-Covid-19 żdiedu b'10% fl-Ewropa. Din kienet l-ewwel żieda fil-każijiet wara xahrejn li fihom kien qed ikun hemm tnaqqis fl-ammont ta' każijiet. L-Organizzazzjoni Dinjija tas-Saħħa, wissiet li din hija l-indikazzjoni li fl-Ewropa possibilment bdiet mewġa ġdida. Id-Direttur Reġjonali Hans Kluge qal li r-riskju żdied minħabba żieda f'numru ta' każijiet, anke jekk b'rata kajmana, il-varjanti ġodda u żieda fit-taħlit soċjali. Madanakollu wieħed mill-ikbar fatturi li qed iżid riskju kien il-Euro 2020 li qed jkun konsidrat bħala "super-spreader". Dan kien konfermat meta mijiet ta' partitarji li irritornaw minn Londra u San Pietruburgu rriżultaw pożittiv bil-Covid-19. Il-Ministru għall-Intern Ġermaniż Horst Seehofer dal li l-Uefa kienet "irresponsabbli" u qal li huwa ċar li l-partitarji li jitgħannqu jwasslu biex jinfirex il-virus. Huwa kien partikolarment kritiku dwar id-deċiżjoni li 60,000 partitarju jitħallew jidħlu fil-grawnd f'Budapest u f'Wembley f'Londra għas-semi-finali u l-finali. "Ma nistax nifhem u nispjega għaliex il-UEFA mhix sensibbli, bl-unika ġustifikazzjoni hija raġunijiet ta' kummerċ", kompla Seehofer.